บลจ.เอ็มเอฟซี ออกกองทุนเปิด MRECO2ตั้งเป้าเลิกเมื่อ NAV แตะ 10.60 บ. ใน 5 เดือน
บลจ.เอ็มเอฟซี ออกกองทุนเปิด MRECO2 ตั้งเป้าเลิกเมื่อ NAV แตะ 10.60 บ. ใน 5 เดือน เสนอขายตั้งแต่วันนี้-15 พ.ย.59
4 พ.ย. 2559

นางสาวประภา ปูรณโชติ กรรมการผู้จัดการ บริษัทหลักทรัพย์จัดการกองทุนเอ็มเอฟซี หรือ บลจ.เอ็มเอฟซี เปิดเผยว่า เอ็มเอฟซีเสนอขายกองทุนเปิดเอ็มเอฟซี ไทย รีคัฟเวอรี่ ซีรี่ส์ 2 หรือ กองทุนเปิด MRECO2 ซึ่งตั้งเป้าหมายเพื่อเลิกกองทุนเมื่อมูลค่าหน่วยลงทุน (NAV) ตั้งแต่ 10.60 บาทภายใน 5 เดือน โดยจะเสนอขายตั้งแต่วันนี้ ถึงวันที่ 15 พ.ย.59
สำหรับกองทุน MRECO2 เป็นกองทุนรวมผสมที่ไม่กำหนดสัดส่วนการลงทุนในตราสารแห่งทุน โดยมีนโยบายลงทุนในตราสารแห่งทุนที่มีปัจจัยพื้นฐานดี ตราสารหนี้ที่ออกโดยสถาบันการเงินที่มีความมั่นคงสูงและได้รับการจัดอันดับความน่าเชื่อถือในระดับที่สามารถลงทุนได้ (Investment grade) ตราสารกึ่งหนี้กึ่งทุน เงินฝาก และตราสารอนุพันธ์โดยลงทุนในสัญญาซื้อขายล่วงหน้าใน SET50 Index Futures เพื่อประสิทธิภาพในการบริหารกองทุน
ทั้งนี้ จากความเห็นของสายบริหารกองทุนของเอ็มเอฟซีมองโอกาสสนับสนุนการลงทุน ได้แก่ ปัจจัยพื้นฐานทางเศรษฐกิจค่อย ๆ ปรับตัวดีขึ้นจากการบริโภคภายใน และการลงทุนภาครัฐ ซึ่งเป็นตัวสนับสนุนในระยะยาว นอกจากนี้สภาพคล่องทั้งภายในและภายนอกประเทศที่ยังอยู่ในระดับสูง คาดว่าจะยังไหลเข้าสู่ตราสารทุนเพื่อหาผลตอบแทนที่ดีกว่าตราสารอื่น ๆ ส่วนการเมืองในประเทศเป็นไปตามโรดแมพ และควบคุมสถานการณ์ต่างๆ ได้ 
ส่วนปัจจัยเสี่ยงที่ต้องติดตาม คือแนวโน้มอัตราดอกเบี้ยของสหรัฐหลังจากดัชนีทางเศรษฐกิจที่มีทิศทางดีขึ้นอย่างต่อเนื่อง ถ้ามีการปรับดอกเบี้ยขึ้นเร็วกว่าที่คาดอาจส่งผลให้ตลาดเงินตลาดทุนมีความผันผวนได้ นอกจากนี้ ปัจจัยเศรษฐกิจภายในประเทศหลังจากมีการฟื้นตัว โดยเฉพาะการบริโภคถ้าไม่สามารถขยายตัวได้ต่อเนื่องก็มีผลกระทบต่อการลงทุนได้ อย่างไรก็ตาม บริษัทจัดการจะปรับเปลี่ยนการลงทุนตามสภาวการณ์ของตลาดทุนและตลาดเงินให้มีความเหมาะสม
สำหรับกองทุนเปิด MRECO2 จะรับซื้อคืนหน่วยลงทุนอัตโนมัติให้ผู้ถือหน่วยลงทุนเข้ากองทุนเปิด MM-GOV กรณีภายใน 5 เดือนแรกเมื่อกองทุนมีมูลค่าหน่วยลงทุนละ 10.60 บาทขึ้นไปเป็นเวลา 5 วันทำการติดต่อกันหรือทรัพย์สินกองทุนเป็นเงินสด หรือกรณีภายหลัง 5 เดือนแรกบริษัทจะเปิดซื้อขายหน่วยลงทุนทุกวันทำการ หากเมื่อกองทุนมีมูลค่าหน่วยลงทุนละ 10.55 บาทขึ้นไปเป็นเวลา 5 วันทำการติดต่อกันหรือทรัพย์สินของกองทุนเป็นเงินสด บริษัทจะรับซื้อคืนหน่วยลงทุนอัตโนมัติและจะเลิกโครงการกองทุนดังกล่าว